OPETUS- JA KULTTUURIMINISTERIÖ Tavoiteohjausasiakirja

25.3.2020 16/627/2020

Osaamiskeskus Kentaurin tehtävät vuosien 2020–2023 aikana

1. **Osaamiskeskusrakenne**

Opetus- ja kulttuuriministeriö hyväksyi 5.3.2020 nuorisolain (1285/2016) 19 §:n nojalla nuorisoalan osaamiskeskusten valtionapukelpoisuuden vuosien 2020–2023 väliseksi ajaksi. Valtionapukelpoisuus myönnettiin kuudelle hakijalle.

Osaamiskeskus vastaa osaamisalansa kehittämisestä ja edistämisestä valtakunnallisesti. Se myös tuottaa, kokoaa ja jakaa tietoa osaamisalansa kohderyhmästä, toimintaympäristön tilanteesta ja tarpeista, sekä nuorisopolitiikkaan liittyvistä asioista, niin nuorisoalan toimijoille ja yhteisöille kuin opetus- ja kulttuuriministeriölle.

Osaamiskeskukset muodostavat rakenteen, jonka avulla opetus- ja kulttuuriministeriö johtaa, yhteen sovittaa, kehittää ja luo yleisiä edellytyksiä nuorisotyölle ja -politiikalle valtionhallinnossa. Osaamiskeskusrakenteen lisäksi opetus- ja kulttuuriministeriön nuorisotyön ohjausjärjestelmään kuuluvat aluehallintovirastojen nuorisotoimet sekä lakisääteiset valtion nuorisoneuvosto ja arviointi- ja avustustoimikunta.

1. **Osaamiskeskustoiminnan painopisteet vuosille 2020**–**2023 ja yleiset edellytykset**

Valtakunnallinen nuorisotyön ja -politiikan ohjelma 2020–2023, joka hyväksyttiin 19.12.2019, sisältää seuraavat painopisteet osaamiskeskustoiminnalle:

1. Nuorisotyö kunnassa
2. Nuorisoalalla toimivien järjestöjen tilannekuva ja vaikuttavuus
3. Osallisuus ja vaikuttaminen
4. Kohdennettu nuorisotyö
5. Digitaalinen nuorisotyö
6. Nuorisotyö kouluissa ja oppilaitoksissa

Osaamiskeskukset on valittu painopistekohtaisesti.

Jokaisen painopisteen sisällä tulee läpäisevästi ottaa huomioon sukupuolten tasa-arvo, yhdenvertaisuus ja kaksikielisyys. Osaamiskeskusten suomenruotsalaista nuorisotyötä koordinoidaan Nuorisotyö kouluissa ja oppilaitoksissa -painopisteen osaamiskeskuksessa.

Osaamiskeskukset toimivat opetus- ja kulttuuriministeriön tavoiteohjauksessa.

Osaamiskeskukset toimivat vuorovaikutuksessa aluehallintovirastojen nuorisotoimien kanssa.

Osaamiskeskuksella on riittävä valmius ja osaaminen osallistuakseen oman painopisteensä alan eurooppalaisen ja kansainvälisen yhteistyön kehittämiseen yhteistyössä opetus- ja kulttuuriministeriön kanssa.

1. **Osaamiskeskus Kentaurin tehtävät vuosille 2020**–**2023**

|  |  |
| --- | --- |
| **Tavoite 1** | **Kehitetään kansalaisjärjestöjen nuorisotyötä koskevaa tiedontuotantoa yhteistyössä Nuorisotilastot.fi-palvelun kanssa** |
| Tulosodotus | Nuorisotilastot.fi -palveluun on kehitetty osio, joka tuottaa säännöllistä, luotettavaa ja vertailukelpoista tietoa järjestöjen tekemästä nuorisotyöstä ja -toiminnasta.  |
| Keskeisimmät toimenpiteet | Kartoitetaan tiedonkeruun nykytila ja sen ongelmakohdat. Tuetaan järjestöjä niiden tiedontuotannon systematisoinnissa. Mallinnetaan tiedonkeruun prosessit ja käyttäjätuki, ottaen huomioon jo kehitetyt ja kehitteillä olevat järjestelmät. |
| Mittarit | Tietoa tuottavien nuorisoalan järjestöjen määrän muutos vuodesta 2022 vuoteen 2023. |
| Alustava aikataulu | Järjestelmä piloitoidaan vuonna 2022. Järjestelmän lopullinen versio otetaan käyttöön vuoden 2023 aikana. |
| **Tavoite 2** | **Tutkitaan nuorten harrastus- ja muun kansalaisjärjestötoiminnan vaikutuksia nuorten kasvuun ja osallisuuteen, sekä niiden yhteiskunnallista vaikuttavuutta**  |
| Tulosodotus | Nuorisoalan tutkimuksellinen tieto nuorten järjestöosallistumisen vaikutuksista nuorten kasvuun ja nuorten osallisuuteen on lisääntynyt. Tietoa käytetään osana nuorisoalan järjestötoiminnan vaikuttavuuden osoittamista. |
| Keskeisimmät toimenpiteet | Tehdään edellä mainituista aiheista kaksi uutta tutkimusta (kaksi tieteellistä artikkelia ja yleistajuisia raportteja). Tutkimuksissa hyödynnetään asiasta aikaisemmin tehtyjä tutkimuksia. Keskeiset tulokset julkaistaan suomeksi ja ruotsiksi. Tutkimusten tuloksista viestitään päättäjille ja keskeisille sidosryhmille. |
| Mittarit | Tutkimusten tieteellinen vertaisarviointi. Tiedon jakaminen nuorisoalalla. |
| Alustava aikataulu | 2021-2023 |
| **Tavoite 3** | **Vahvistetaan ja kehitetään kansalaisjärjestöjen vaikuttavuusarviointiosaamista**  |
| Tulosodotus | Nuorisoalalla on käytössä järjestöjen ja avustusjärjestelmän tarpeista lähtevä digitaalinen vaikuttavussarviointityökalu, jota hyödynnetään toiminnan laadun kehittämisessä. Järjestöjä on koulutettu vaikuttavuusarviointiosaamisessa. |
| Keskeisimmät toimenpiteet | Kartoitetaan olemassa olevia arviointimalleja ja työkaluja. Suunnitellaan yhdessä toimijoiden kanssa tarpeen mukaan arviointityökaluja tai käsikirja. Arviointityökaluja kehitetään ja pilotoidaan järjestöjen kanssa. Arviointityökalujen käyttö juurrutetaan osaksi järjestöjen toimintaa tuotamalla koulutusta ja luomalla edellytyksiä vertaisarvioinnille. Työkalut ja tarvittava koulutus tuotetaan suomeksi ja ruotsiksi. |
| Mittarit | Vähintään 50 järjestöä hyödyntää työkalua toiminnassaan. Ulkopuolinen arvioitsija on todennut työkalun hyödylliseksi.  |
| Alustava aikataulu | Kartoitus ja koulutus alkavat vuonna 2020, muu aikataulu määritellään kartoituksen tulosten perusteella. Järjestelmät otetaan käyttöön 2022-2023. |
| **Tavoite 4** | **Selvitetään kansalaistoiminnan muuttuvan toimintaympäristön (mm. ostopalvelutoiminta, vapaamuotoiset toimintaryhmät) vaikutuksia kansalaisjärjestöjen nuorisotyön ja –toiminnan näkökulmasta** |
| Tulosodotus | Nuorisoalan järjestöjen ja hallinnon tieto, ymmärrys ja ennakointiosaaminen niiden toimintaympäristön muutoksesta on lisääntynyt.  |
| Keskeisimmät toimenpiteet | Selvitetään järjestöjen toimintaympäristöjen muutostrendejä ja niiden vaikutuksia järjestöjen toimintaan. Järjestetään aiheesta laaja koulutuksellinen keskustelusarja ja sen perusteella skenaarioita ja koulutusmateriaaleja aiheista. Toiminta toteutetaan suomeksi ja ruotsiksi.  |
| Mittarit | Tilaisuuksiin osallistuneiden järjestöjen määrä sekä osallistujien kokemukset ja palaute, materiaalin hyödyntäminen. |
| Alustava aikataulu | Keskustelutilaisuudet alkavat 2020, skenaariot 2022-2023. |
| **Tavoite 5** | **Vahvistetaan ja systematisoidaan kansalaisjärjestöjen työelämä- ja oppilaitosyhteistyötä kansalaistoiminnassa hankitun osaamisen tunnistamiseksi ja tunnustamiseksi** |
| Tulosodotus | Nuorisoalan järjestöt käyttävät työkaluja, joilla niiden toiminnassa mukana olevat nuoret voivat entistä paremmin osoittaa osaamistaan opinnoissa ja työelämässä.  |
| Keskeisimmät toimenpiteet | Järjestöjä tuetaan osaamislähtöisessä koulutussuunnittelussa mm. koulutuksen avulla. Jatkokehitetään järjestötoiminnassa hankitun osaamisen tunnistamisen välineistöä. |
| Mittarit | Osaamiskeskuksen tarjoamien digitaalisten työkalujen käyttäjäkokemusten mittaaminen, 50 järjestöä hyödyntää yhteisiä osaamislähtöisiä arviointikäytänteitä. 1 500 digitaalisen osaamiskiekon opinnollistamissuositusta.  |
| Alustava aikataulu | 2020-2023 |

1. **Rahoitus**

Osaamiskeskustoiminta rahoitetaan valtion talousarvion momentilta 29.91.50 (rahapelitoiminnan voittovarat nuorisotyön edistämiseen).

Osaamiskeskus hakee valtionavustusta kullekin toimintavuodelleen opetus- ja kulttuuriministeriön ohjeiden mukaisesti. Valtionavustus myönnetään opetus- ja kulttuuriministeriön ja osaamiskeskuksen yhdessä sopimiin tehtäviin. Arviointi- ja avustustoimikunta tekee asiassa esityksensä.

Myönnetyn avustuksen käyttöaika on 12 kuukautta. Avustuksen määrää harkittaessa ottaa opetus- ja kulttuuriministeriö nuorisolain 19 §:n mukaisesti huomioon osaamiskeskuksen tehtävät ja toiminnan laadun sekä yhteiskunnallisen vaikuttavuuden, ja arvioi edellä mainittuja seikkoja valtioneuvoston nuorisotyötä ja
-politiikkaa koskevan asetuksen (211/2017) 8 §:n mukaisesti.

1. **Raportointi**

Opetus- ja kulttuuriministeriö seuraa myöntämiensä valtionavustusten käytön tuloksellisuutta ja tarkoituksenmukaisuutta sekä avustusten vaikutuksia. Tätä tarkoitusta varten ministeriö voi tehdä avustuksen saajalle kyselyjä myöntämästään avustuksesta.

Osaamiskeskuksen tulee viipymättä ilmoittaa opetus- ja kulttuuriministeriölle suunniteltuun toimintaansa vaikuttavista olennaisista muutoksista. Tarvittaessa näissä tilanteissa käydään opetus- ja kulttuuriministeriön ja osaamiskeskuksen väliset tarkentavat keskustelut.

Osaamiskeskus tekee avustuksen käytöstä selvityksen viimeistään valtionavustuspäätöksessä mainittuna päivänä. Selvitykseen sisältyy sekä tuloksellisuusraportointi että kustannuspaikkakohtainen talousraportointi.

Osaamiskeskus varautuu toimittamaan vuoden 2022 toimintaa koskevan avustushakemuksensa yhteydessä selostuksen koko siihenastisesta osaamiskeskustoiminnastaan. Selostuksen tulee sisältää yhteenveto aikaansaaduista tuloksista. Selostuksen pohjalta opetus- ja kulttuuriministeriö ja osaamiskeskus sopivat tavoiteohjausasiakirjaa koskevasta puolivälitarkastelusta.

1. **Tavoiteohjausasiakirjan voimaantulo ja tarkistaminen**

Tavoiteohjausasiakirja tulee voimaan opetus- ja kulttuuriministeriön myöntäessä avustuksen nuorisoalan osaamiskeskuksen vuoden 2020 osaamiskeskustoimintaan. Tavoiteohjausasiakirjaa voidaan sen voimassaoloaikana tarkistaa opetus- ja kulttuuriministeriön ja nuorisoalan osaamiskeskuksen yhteisellä päätöksellä.

**Allekirjoitukset**

Henni Axelin Timo Sinivuori

Johtaja Kasvatusjohtaja

Opetus- ja kulttuuriministeriö Suomen Partiolaiset ry